Predkladacia správa

Vláda svojím uznesením č.727/2001 zo dňa 15. augusta 2001 v bode B.8 uložila ministrom a predsedom ostatných ústredných orgánov štátnej správy SR predložiť ministrovi spravodlivosti správu o rozsahu zavedenia JASPI na ústredných orgánoch štátnej správy SR včítane príspevkových a rozpočtových organizácií v ich pôsobnosti a predložiť ďalšie požiadavky na rozšírenie licencií. Podľa bod B.5 uvedeného uznesenia vláda SR uložila ministrovi spravodlivosti zhodnotiť potrebu nákupu ďalších licencií pre JASPI a predložiť návrh riešenia na rokovanie vlády SR.
Jednotný automatizovaný systém právnych informácií - JASPI je prevádzkovaný ako otvorený nekomerčný systém. Ďalšie zavádzanie systému je v súlade s pripravovanou stratégiou informatizácie spoločnosti v Slovenskej republike. Informácie zo systému JASPI sú sprístupnené všetkým používateľom vládnej siete GOVNET a distribuované v štátnej správe na CD ROM nosičoch. Údaje z tohoto informačného systému budú do konca roku 2001 sprístupnené cez sieť Internet bezplatne aj pre verejnosť. Uvedené kroky významne podporia výkon štátnej správy v oblasti riadenia, rozhodovania a kontroly a súčasne zvýšia právne povedomie občanov Slovenskej republiky.
Postup vytvárania a zavádzania JASPI v štátnej správe je zdokumentovaný v správach o plnení úloh a opatrení vytvárania JASPI (materiály schválené uzneseniami vlády SR č.527/1995, č.563/1996, č.286/1998, č.451/1998, č.74/1999, č.853/2000 a č.727/2001).

Požiadavka na krytie finančných nákladov z rozpočtu vo výške 32 mil. Sk na zabezpečenie licencií pre štátnu správu bola ministerstvom spravodlivosti predložená v návrhu rozpočtu na rok 2002. V návrhu rozpočtovej civilnej časti kapitoly Ministerstva spravodlivosti Slovenskej republiky na rok 2002 je v návrhu predloženom Ministerstvom financií Slovenskej republiky vo vláde schválená čiastka iba 10 mil. Sk. Na základe uznesenia vlády SR č. 727/2001 bod B.8 predložili rezorty svoje požiadavky, pre splnenie ktorých sú potrebné finančné prostriedky vo výške 62,2 mil. Sk. Vzhľadom na vysoký záujem o licencie JASPI v štátnej správe s cieľom zabezpečiť plnenie prioritných úloh vlády SR a úloh uznesení vlády SR ministerstvo spravodlivosti navrhlo optimálny variant riešenia pokrytia požiadaviek vo výške 58,8 mil. Sk, ktorý je finančne menej náročný. Rozdiel finančných prostriedkov navrhujeme dofinancovať z rezervy vlády SR. 
Cieľom materiálu je zabezpečiť plnenie úloh uznesení vlády SR č.451/1998 bod B.12, č.853/2000 bod C.1 a č. 727/2001 body B.8 a C.1 a tak sprístupniť základný zdroj právnych informácií v štáte.